
	[bookmark: nev]BENEDEK KRISZTINA EMŐKE
Élelmiszermérnöki
BSc, 6. félév
Budapesti Corvinus Egyetem
Élelmiszertudományi Kar
	






Témavezetők:
	Pásztorné Dr. Huszár Klára
egyetemi docens, BCE ÉTK

	Dr. Kiskó Gabriella
egyetemi docens, BCE ÉTK




Nagy hidrosztatikus nyomáskezelés hatása Listeria monocytogenes-sel fertőzött csökkentett sótartalmú sajtokra


Manapság a világon egyre inkább előtérbe kerülnek a modernebb, kíméletesebb tartósító eljárások. Számos országban már hatékonyan alkalmazzák a nagy hidrosztatikus nyomású kezelést, amely egy alternatív, nem termikus módszer. Az érzékszervi tulajdonságok megőrzése mellett a biztonságos élelmiszerek gyártása a cél. A tejtermékekben előforduló fontosabb patogén mikroorganizmusok közé tartozik az élelmiszerfertőzést okozó Listeria monocytogenes, mely a pasztőrözés hatására elpusztul. A hőkezelés kiváltására alkalmazott HHP-kezelés (HHP=high hydrostatic pressure) alkalmas lehet ennek a mikroorganizmusnak az inaktiválására és egyéb kórokozók elpusztítására, így a termék biztonságossá tételére. A sócsökkentés kapcsán fontos megemlíteni az egészségtudatos táplálkozást. Egyre többet lehet hallani a túlzott sóbevitel káros hatásairól. A csökkentett sótartalmú termékek bevezetésével csökkenthető lenne a megbetegedések száma.
Vizsgálataim során trappista sajttal dolgoztam. A sózás során 4 féle sókoncentrációt állítottam be a sóleveknél: 5, 10, 15 és 20 %-osat. A nagynyomású kezelést 450 MPa-on végeztem, 10 percen keresztül. A kapott eredmények alapján azt tapasztaltam, hogy a nyomáskezelésnek és a sótartalom változásának is jelentős hatása volt a sajtok különböző tulajdonságaira. A legszembetűnőbb változást az állomány esetén tapasztaltam az objektív és a szubjektív vizsgálatok alapján is, miszerint a nagyobb sótartalom keményebb, míg a nyomáskezelés puhább állományt eredményezett. A mikrobiológiai vizsgálatok alapján a nyomáskezelés hatására átlagosan 4 nagyságrenddel csökkent a Listeria monocytogenes száma, amely igen jelentős, azonban a tárolás során tovább szaporodtak a baktériumok, így a vizsgálatok végére közel azonos volt a kontroll és a nyomáskezelt sajtok csíraszáma. Biztonságos élelmiszerek gyártásához ki kell választani a megfelelő paramétereket, vagy a nyomás nagyságát, vagy a kezelés időtartamát kellene megnövelni.



